FC København var i store problemer, men formåede efter en god anden halvleg og et målmandsdrop at slå SønderjyskE med 2-1.

Ståle Solbakkens tropper havde før dagens opgør endnu til gode at tabe en kamp i dette års Superliga.

Til at starte med lignede det da også den vanligt velsmurte FC København-maskine, der mandag aften var kommet til Haderslev.

Inden for de første minutter havde Andreas Cornelius således allerede været tæt på at bringe gæsterne foran, men uskarphed og en fin blokering af Kees Luijckx i feltet forhindrede et tidligt føringsmål.

Herefter fik SønderjyskE kampen over på deres præmisser. Det polerede FC København-spil blev slået i stykker af et hårdt fightende hjemmehold, og kampen blev i stedet én stor slåskamp.

Første halvleg indeholdte således alene seks gule kort.

Københavnerne formåede ikke for alvor at skabe store chancer i størstedelen af første halvleg, men kort før pausefløjt, fik de alligevel den måske største mulighed for at bringe sig i front, da de blev tilkendt et straffespark.

Sparket tog Andreas Cornelius sig af, men den normalt skarpe angriber hamrede bolden langt over mål til stor jubel for hjemmepublikummet. Størstedelen af tilskuerne skulle kort efter få endnu mere at glæde sig over.

Mikael Uhre stjal en bold fra Erik Johansson foran FC København-feltet, hvorefter han sparkede mod det korte hjørne. Robin Olsen var dog vågen i gæsternes mål, hvorfor afslutningen i stedet gik til hjørne.

Det efterfølgende hjørnespark blev clearet kort uden for feltet, hvor Troels Kløve stod klart. Midtbanespilleren hakkede resolut til bolden, der via stolpen strøg ind bag FCK-keeperen.

Nede med 1-0 ved halvleg var FC København tvunget frem ad banen, og det kom de da også i kampens sidste 45 minutter.

Kort inde i halvlegen kombinerede Youssef Toutouh med Federico Santander, der dog endte med at sende en afslutning et godt stykke forbi mål.

Halvejs inde i anden halvleg satsede FC København efterhånden mere, og det gav plads til hjemmeholdet i kontrafasen. Det gav af to omgange store muligheder, der dog blev misbrugt på det skammeligste.

Noget kunne tyde på, at SønderjyskE skulle have været mere kyniske i de situationer. Kort tid efter stod den nemlig i stedet 1-1.

Ludwig Augustinsson tog en tur op af venstrekanten, inden han smed et indlæg ind mod indskiftede Andrija Pavlovic, der flot sparkede bolden i kassen via overliggeren uden chance for Lukas Fernandes.

Helt så undskyldig så målmanden ikke ud fem minutter senere, hvor han havde en stor aktie i, at FC København kunne bringe sig foran.

Igen smed Ludwig Augustinsson et indlæg ind i feltet, hvor Pavlovic denne gang dog kun fik ramt bolden så den gik i en blød bue mod målet. Lukas Fernandes fik ikke kommunikeret ordentligt med sit forsvar, hvorfor han kom i karambolage med sin egen forsvarsspiller.

I stedet for at bolden blev grebet af målmanden landede den derfor foran fødderne på Andreas Cornelius, som dog ikke fik ordentligt ram på bolden. I stedet endte kuglen for fødderne af Federico Santander, der blot skulle prikke bolden det sidste stykke over stregen til 2-1.

Efter føringsmålet satte FC København sig på opgøret, og der var aldrig for alvor tvivl om kampens endelige udfald.

FC København snuppede derfor tre point, der betyder, at de atter er 12 point foran Brøndby IF i tabellen.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)